નક્સલવાદનું કેન્દ્ર નક્સલવાડી અહીંથી ખૂબ નજીક છે છતાં એ વાત કહેવાનું મન થાય છે કે અહીંના લોકોમાં નક્સલવાદની ક્રૂરતા દૂર-દૂર સુધી નથી. સામ્યવાદીઓના શાસન સુધી અહીં વિકાસનો ‘વિ’ પહોંચ્યો ન હતો પણ મમતા બેનર્જીએ અહીં કામ કર્યુ છે. એનુ પરિણામ એ આવ્યું છે કે અહીંના લતાગુડી, શિલિગુડી, જલપાઈગુડી જેવા અનેક વિસ્તારોના સ્થાનિક લોકોનું ઘર પ્રવાસનના કારણે ચાલી રહ્યું છે. વનવાસી, નેપાળી, ભૂટાની, બંગાળી અને મુસ્લિમ લોકોનું વૈવિધ્ય તમને અહીં ડગલે ને પગલે જોવા મળશે. અહીંના લોકોમાં પ્રવાસીઓ પ્રત્યે એક અજબનો આદરભાવ તમને જોવા મળશે. પ્રવાસી કોઈ ખોટો વિચાર કે ખરાબ અનુભવ લઈને ન જાય તેવું તેમના મનમાં જાણે ઠસી ગયું છે. અહીંના વનવાસીઓનું કલ્ચર અને નેચર (સ્વભાવ) જરૂર પ્રવાસીઓને પ્રભાવિત કરનારું છે.